অজিত পওয়ার মৃত্যু নিছকই দুর্ঘটনা, বললেন কাকা শরদ পওয়ার

ওয়েব ডেস্ক: অজিত পওয়ারের (Ajit Pawar) মৃত্যুতে ষড়যন্ত্রের তত্ত্ব খারিজ করলেন কাকা শরদ পওয়ার (Sharad Pawar)। বিমান দুর্ঘটনায় মৃত্যু হল মহারাষ্ট্রের উপমুখ্যমন্ত্রী তথা এনসিপি নেতা অজিত পওয়ারের। আজ, ২৮ জানুয়ারি সকালে বারামতীতে বিমান অবতরণের সময় দুর্ঘটনা হয়। অজিত পওয়ারের মৃত্যুর খবর পাওয়ার পরই পশ্চিমবঙ্গের মুখ্যমন্ত্রী মমতা বন্দ্যোপাধ্যায় প্রশ্ন তুলেছেন ‘ফাউল প্লে’ নিয়ে। দাবি করেছেন দুর্ঘটনার পূর্ণাঙ্গ তদন্তের। বুধবার রাতে প্রথম প্রতিক্রিয়ায় এনসিপির প্রতিষ্ঠাতা শরদ পওয়ার জানান, বিমান ভেঙে তাঁর ভাইপো অজিত পওয়ার মৃত্যু নিছকই দুর্ঘটনা।

বুধবার সকাল ৮টা ৪৫ মিনিটে বারামতি বিমানবন্দরে অবতরণের সময় ভেঙে পড়ে অজিতের বিমান। বিমানটিতে অজিত-সহ পাঁচ জন ছিলেন। তাঁদের মধ্যে দু’জন ছিলেন উপমুখ্যমন্ত্রীর নিরাপত্তারক্ষী এবং দু’জন ছিলেন বিমানকর্মী। অসামরিক বিমান পরিবহণ নিয়ামক সংস্থা ডিজিসিএ জানিয়েছে, দুর্ঘটনায় পাঁচ জনেরই মৃত্যু হয়েছে। কী কারণে এই দুর্ঘটনা ঘটল, তা খতিয়ে দেখতে ইতিমধ্যেই তদন্ত শুরু করেছে এয়ারক্র্যাফট অ্যাক্সিডেন্ট ইনভেস্টিগেশন ব্যুরো। অজিতের মৃত্যুর খবর প্রকাশ্যে আসার পর পরই নিজের এক্স হ্যান্ডলে পোস্ট করে শোকপ্রকাশ করেন মমতা। তিনি জানান, অজিতের আকস্মিক মৃত্যুতে গভীর ভাবে মর্মাহত। শেষে তিনি লেখেন, ‘‘বিমান দুর্ঘটনার সঠিক তদন্ত হওয়া উচিত।’’মমতার পাশাপাশি কংগ্রেসের সর্বভারতীয় সভাপতি মল্লিকার্জুন খড়্গেও ঘটনার তদন্তের দাবি তুলেছেন বুধবার।

আরও পড়ুন: সোমবার দিল্লিতে মমতা-জ্ঞানেশ কুমারের বৈঠক

শারদ বলেন, “এটি সম্পূর্ণরূপে একটি দুর্ঘটনা। এতে কোনও ষড়যন্ত্র নেই। মমতা বন্দ্যোপাধ্যায়ের (Mamata Banerjee) তদন্তের দাবির কার্যত বিরোধিতা করে শরদ বলেন, ‘‘কলকাতা থেকে একটি প্রতিক্রিয়ায় দাবি করা হয়েছে যে এই ঘটনায় কিছু রাজনীতি জড়িত। কিন্তু এ রকম কিছুই নেই। এতে কোনও রাজনীতি নেই। তিনি আরও বলেন, “সবকিছু আমাদের হাতে থাকে না। আমি আজ অসহায়। কিছু ঘটনার নেপথ্যে কোনও রাজনীতি থাকে না। এই ঘটনার মধ্যে কোনও ষড়যন্ত্র নেই। এটি সম্পূর্ণরূপে একটি দুর্ঘটনা। আমাদের সকলকে চিরকাল এই যন্ত্রণা বহন করে যেতে হবে। আমি এতে রাজনীতি না আনার অনুরোধ করছি।’’